
Poreč, 13. 1. 2026.


Turistička zajednica grada Poreča organizira besplatan obilazak grada u sklopu projekta „Upoznaj svoju zemlju“


Turistička zajednica grada Poreča, u okviru projekta „Upoznaj svoju zemlju“ kojeg provodi Zajednica društava turističkih vodiča Hrvatske (Croatian Tourist Guides Association) uz potporu Hrvatske turističke zajednice, organizira besplatan obilazak grada povodom Dana međunarodnog priznanja Republike Hrvatske. Ova hvalevrijedna inicijativa održat će se u nedjelju, 18. 1. 2026.

Sudionici će imati priliku kroz stručno vodstvo lokalnog turističkog vodiča otkriti bogatu povijest Poreča, grada koji na svakom koraku krije priče ispunjene povijesnim značajem i kulturnim nasljeđem. Tijekom obilaska predstavit će se zanimljivi detalji o povijesnim slojevima Poreča koji se protežu od antičkih vremena pa sve do suvremenog doba.

Okupljanje sudionika je u nedjelju, 18. siječnja, u 12:00 sati na Trgu slobode u Poreču.

Ova jedinstvena prilika omogućuje svim posjetiteljima i stanovnicima Poreča da otkriju skrivena lica grada, upoznaju neispričane priče i dožive povijesnu baštinu na stručan i informativan način.

Sudjelovanje je besplatno, ali je obavezna prijava putem e-maila na adresu info@myporec.com ili telefona 052/451-293.

********************

Projekt „Upoznaj svoju zemlju“ provodi se od 2018. godine s ciljem promicanja lokalne kulturne i povijesne baštine te podizanja svijesti o važnosti nacionalnog identiteta. Osim što potiče građane na istraživanje vlastitih lokaliteta, projekt naglašava ključnu ulogu turističkih vodiča i djelatnika u očuvanju međunarodnog ugleda Hrvatske.

Molimo Vas da priopćenje objavite u Vašem mediju.

